B4-0921, 0922, 0923, 0924, 0925 και 0927/97

Ψήφισμα σχετικά με το Νέο Διατλαντικό Πρόγραμμα Εργασίας (σχέσεις ΕΕ-ΗΠΑ)

Το Ευρωπαϊκό Κοινοβούλιο,

- έχοντας υπόψη την πολιτική δήλωση και το σχέδιο κοινής δράσης που υπεγράφησαν τον Δεκέμβριο του 1995,

- έχοντας υπόψη τα αποτελέσματα των συνόδων κορυφής ΕΕ-ΗΠΑ στις 16 Δεκεμβρίου 1996 και 28 Μαΐου 1997 και τις προηγηθείσες εκθέσεις της ομάδας αντιπροσώπων υψηλού επιπέδου,

- έχοντας υπόψη την τρίτη διάσκεψη του Διατλαντικού Επιχειρηματικού Διαλόγου στις 6 και 7 Νοεμβρίου 1997 στη Ρώμη,

- έχοντας υπόψη τα συμπεράσματα της διάσκεψης κορυφής ΕΕ-ΗΠΑ στη Χάγη,

- έχοντας υπόψη τα ψηφίσματά του σχετικά με τις διαπραγματεύσεις μεταξύ της Επιτροπής και της Αμερικανικής Κυβερνήσεως όσον αφορά το νόμο Helms-Burton,

- έχοντας υπόψη τα ψηφίσματά του σχετικά με την απαγόρευση των ορμονών στο κρέας,

Α. λαμβάνοντας υπόψη ότι η επόμενη συνάντηση κορυφής ΕΕ-ΗΠΑ μεταξύ του Προέδρου των ΗΠΑ, του Προέδρου της Επιτροπής και του Προέδρου του Ευρωπαϊκού Συμβουλίου θα πραγματοποιηθεί στην Ουάσινγκτον στις 5 Δεκεμβρίου 1997,

Β. λαμβάνοντας υπόψη ότι, μέχρι τώρα, οι διατλαντικές σχέσεις εξελίσσονταν με πρακτικό τρόπο, χωρίς να έχουν λάβει συμβατική μορφή, όπως τη μορφή επίσημης συνθήκης, εκτός από τον τομέα της ασφάλειας και της άμυνας (Σύμφωνο Βορείου Ατλαντικού),

Γ. εκτιμώντας ότι οι ΗΠΑ και η ΕΕ έχουν λόγω της οικονομικής τους ισχύος ιδιαίτερο καθήκον να υποστηρίζουν τη συμμετοχή των ασθενέστερων χωρών στα διεθνή βήματα και να τους δίνουν τη δυνατότητα να υποστηρίζουν στο πλαίσιο αυτό τα συμφέροντά τους,

Δ. λαμβάνοντας υπόψη ότι έχει σημειωθεί σημαντική πρόοδος για να τεθούν οι βάσεις για κοινές δράσεις σε πολιτικά και οικονομικά θέματα βάσει του Νέου Διατλαντικού Προγράμματος Εργασίας, ιδίως στο πλαίσιο του Διατλαντικού Επιχειρηματικού Διαλόγου,

Ε. λαμβάνοντας υπόψη ότι ορισμένα τρέχοντα θέματα (εμπόριο και επενδύσεις, εμπόριο και χρηματοπιστωτικές υπηρεσίες, ανταγωνισμός κ.λπ.) πρέπει να συζητηθούν στο πλαίσιο του ΟΟΣΑ και του ΠΟΕ εντός του πολυμερούς εμπορικού συστήματος στο εγγύς μέλλον[semigr ] λαμβάνοντας υπόψη ότι οι υπό διαπραγμάτευση συμφωνίες πρέπει να λάβουν δεόντως υπόψη τα συμφέροντα όλων των κρατών μελών[semigr ]

ΣΤ. εκτιμώντας ότι η τάση διεθνούς εναρμόνισης των εμπορικών κανόνων θα πρέπει να αποσκοπεί στην ενίσχυση των ισχυόντων κανόνων και στη βελτίωση της προστασίας των καταναλωτών καθώς και της ενημερώσεως της κοινής γνώμης,

Ζ. εκτιμώντας ότι ο Διατλαντικός Επιχειρηματικός Διάλογος προετοιμάζει πρακτικά προγράμματα και κατευθυντήριες γραμμές με σημαντικές επιπτώσεις για την οικονομία και τους καταναλωτές, για τα οποία θα πρέπει να ενημερώνεται η κοινή γνώμη και τα οποία απαιτούν τον έγκαιρο κοινοβουλευτικό έλεγχο,

Η. εκτιμώντας ότι η συνεργασία ανάμεσα στην Ευρωπαϊκή Ένωση και τις Ηνωμένες Πολιτείες πρέπει να βασίζεται σε κοινές αρχές όπως η προώθηση της ειρήνης και της σταθερότητας στον κόσμο, ο σεβασμός των ανθρωπίνων δικαιωμάτων, η δέσμευση για ελεύθερες και δίκαιες διεθνείς εμπορικές συναλλαγές, καθώς και ο σεβασμός της παγκόσμιας εμπορικής τάξης, η σε διεθνές επίπεδο καταπολέμηση του οργανωμένου εγκλήματος, της τρομοκρατίας και του λαθρεμπορίου ναρκωτικών, καθώς και η φροντίδα για την προστασία του περιβάλλοντος και τη δημιουργία βιώσιμων συνθηκών για τα κοινωνικά θέματα και την απασχόληση,

Θ. εκτιμώντας ότι εξακολουθούν να ισχύουν διαφορετικές απόψεις για τις διατλαντικές εμπορικές σχέσεις, ιδιαίτερα σε ό,τι αφορά την νομοθεσία των ΗΠΑ με υπερεδαφική ισχύ τόσο σε ομοσπονδιακό επίπεδο (πράξεις Helms-Burton και dΑmato) όσο και σε υπο- ομοσπονδιακό επίπεδο (πράξη Massachusetts Burma), ή τα πορίσματα της ειδικής ομάδας του Παγκόσμιου Οργανισμού Εμπορίου σχετικά με το βόειο κρέας που δεν περιέχει ορμόνες και το καθεστώς της ΕΕ στον τομέα της μπανάνας,

1. καλεί τους προέδρους της Επιτροπής και του Συμβουλίου να υποβάλουν στην συνάντηση κορυφής της Ουάσινγκτον προτάσεις που θα δίνουν μεγαλύτερες μακροπρόθεσμες προοπτικές στις σχέσεις ΕΕ-ΗΠΑ[semigr ]

2. φρονεί ότι η ενίσχυση αυτή των σχέσεων μεταξύ Ευρώπης και ΗΠΑ αποτελεί ουσιαστικό παράγοντα για τη σταθερότητα της διεθνούς κοινότητας, αλλά ότι της ενίσχυσης αυτής θα πρέπει να προηγηθεί η ύπαρξη μιας γνήσιας Κοινής Εξωτερικής Πολιτικής και Πολιτικής Ασφάλειας της Ευρωπαϊκής Ένωσης (ΚΕΠΠΑ), προκειμένου να επιτευχθεί μία πραγματική εταιρική σχέση[semigr ]

3. πιστεύει ότι μια τέτοια προοπτική πρέπει να περιλαμβάνει και την καθιέρωση ενός συνολικού θεσμικού πλαισίου συνθήκης μεταξύ των δύο εταίρων, στην οποία θα περιλαμβάνεται η ευρύτερη διακοινοβουλευτική συνεργασία και η έννοια της Νέας Διατλαντικής Αγοράς, όπως πρότεινε ο Πρόεδρος Santer κατά την εναρκτήρια ομιλία του στο Κοινοβούλιο το 1995[semigr ]

4. εκφράζει, στο πλαίσιο αυτό, την ικανοποίησή του διότι ο Διατλαντικός Επιχειρηματικός Διάλογος συνέβαλε θετικά στη δημιουργία της Νέας Διατλαντικής Αγοράς με τον εντοπισμό των υπόλοιπων μη δασμολογικών φραγμών στο εμπόριο και με την υποβολή των πορισμάτων τους στην εξαμηνιαία διάσκεψη κορυφής ΕΕ-ΗΠΑ[semigr ]

5. φρονεί ότι η επικείμενη διαπραγμάτευση νέων συμφωνιών και διοικητικών ρυθμίσεων θα πρέπει να τύχει προσεκτικού ελέγχου από τα κοινοβουλευτικά όργανα και ότι θα πρέπει να συνεκτιμηθούν οι απόψεις των αναπτυσσομένων χωρών[semigr ]

6. προτείνει η Διάσκεψη να εκδόσει ανακοίνωση σχετικά με τις αρχές που διέπουν τα κομβικά σημεία που απορρέουν από την ταχεία αύξηση του ηλεκτρονικού εμπορίου[semigr ]

7. ελπίζει ότι η διάσκεψη κορυφής μπορεί να δώσει νέα ώθηση στη συνεχιζόμενη διαδικασία άρσης των μη δασμολογικών φραγμών στο εμπόριο και στην σύγκλιση και εναρμόνιση των ρυθμίσεων[semigr ]

8. υπογραμμίζει το αίτημα ότι το Κοινοβούλιο θα πρέπει να συμμετάσχει στη διαδικασία των Πολυμερών Συμφωνιών Αναγνωρίσεως τις οποίες προωθεί ο Διατλαντικός Επιχειρηματικός Διάλογος[semigr ]

9. υποστηρίζει ένθερμα τις προσπάθειες για εμβάθυνση της συνεργασίας σε θεμελιακό επίπεδο όπως προτείνει η Διατλαντική Διάσκεψη «Γεφύρωση του Ατλαντικού: δεσμοί μεταξύ των λαών» που πραγματοποιήθηκε στην Ουάσιγκτον στις 5-6 Μαΐου 1997 και ιδίως όσον αφορά τα ηλεκτρονικά προϊόντα - την Διατλαντική Ανταλλαγή Πληροφοριών (TIES), τις τοπικές συνδέσεις, την συνεργασία αντίστοιχων μη κυβερνητικών οργανισμών, την προώθηση νέου διαλόγου όσον αφορά την αστική κοινωνία καθώς και τη συνέχιση του Διατλαντικού Διαλόγου για θέματα εργασίας και την καθιέρωση Διατλαντικού Διαλόγου όσον αφορά θέματα καταναλωτή[semigr ]

10. προτείνει όπως η διάσκεψη κορυφής καθορίσει τον τρόπο με τον οποίο πρέπει να διερευνηθεί η έννοια της νέας διατλαντικής αγοράς, με συγκεκριμένο και εξελικτικό χρονοδιάγραμμα για την ολοκλήρωσή της[semigr ]

11. απορρίπτει την εκ μέρους του Κογκρέσου των ΗΠΑ εφαρμογή της αρχής της ετεροδικίας[semigr ] ζητεί όπως οι υφιστάμενες διαφορές απόψεων σχετικά με θέματα εμπορίου και επενδύσεων (νόμοι Helms-Burton και D' Amato) εξετάζονται στις συναντήσεις κορυφής για την έγκαιρη επίλυσή τους[semigr ]

12. θεωρεί ότι ο αγώνας κατά των παραβιάσεων των ανθρωπίνων δικαιωμάτων στον κόσμο πρέπει να αποτελεί σημαντικό στόχο, ότι οι μεγαλύτεροι εμπορικοί συνασπισμοί έχουν ευθύνη επ' αυτού και ότι διαθέτουν τα μέσα για να καταστήσουν σεβαστές τις σχετικές διεθνείς συμβάσεις και να παροτρύνουν τις κυβερνήσεις τρίτων χωρών να βελτιώσουν τη στάση τους όσον αφορά τα ανθρώπινα δικαιώματα[semigr ]

13. χαιρετίζει την αναγνώριση της ανάγκης στενότερης διατλαντικής συνεργασίας σε θέματα ανταγωνισμού και αντιμονοπωλιακής νομοθεσίας μεταξύ των αρμόδιων για θέματα ανταγωνισμού αρχών της ΕΕ και του Υπουργείου και της Ομοσπονδιακής Επιτροπής Εμπορίου των ΗΠΑ[semigr ]

14. ζητεί την τίμια εφαρμογή των δεσμεύσεων που έχουν αναληφθεί όσον αφορά τη συγχώνευση McDonnell-Douglas και Boeing στον τομέα των εναερίων μεταφορών[semigr ]

15. καλεί τα αρμόδια όργανα του Ευρωπαϊκού Κοινοβουλίου και τα ομόλογα όργανα του Κογκρέσου των Ηνωμένων Πολιτειών να αναζητήσουν στο πλαίσιο του Νέου Διατλαντικού Προγράμματος Εργασίας τρόπους για την εμβάθυνση της συνεργασίας σε θέματα κοινού ενδιαφέροντος[semigr ]

16. χαιρετίζει τα πρόσφατα μέτρα για την κοινή καταπολέμηση των εγκληματικών οργανώσεων και ειδικότερα τη συμφωνία για τον έλεγχο ύποπτων φορτίων ουσιών που χρησιμοποιούνται για την παρασκευή παράνομων ναρκωτικών καθώς και την υπογραφή της Συμφωνίας Αμοιβαίας Τελωνειακής Βοήθειας[semigr ]

17. ζητεί να ληφθούν και νέα μέτρα για τη διατλαντική συνεργασία στον τομέα της δικαιοσύνης και των εσωτερικών υποθέσεων, ιδιαίτερα σε ό,τι αφορά τη συνεργασία ανάμεσα σε εκείνες τις κρατικές αρχές που είναι επιφορτισμένες με την καταπολέμηση του εμπόριου λευκής σαρκός, του λαθρεμπόριου ναρκωτικών, του οργανωμένου εγκλήματος και της τρομοκρατίας[semigr ]

18. πιστεύει ότι η υπογραφή της συμφωνίας ΕΕ-ΗΠΑ για την επιστημονική και τεχνολογική συνεργασία στη Διάσκεψη Κορυφής της Ουάσιγκτον θα αποτελέσει σημαντικό βήμα προς την κατεύθυνση της εμπνεόμενης από το Διατλαντικό Πρόγραμμα Εργασίας συνεργασίας[semigr ]

19. ζητεί να συμπεριληφθεί στην ημερήσια διάταξη της επερχόμενης διάσκεψης κορυφής το ζήτημα της πολιτιστικής πολυφωνίας και του πλουραλισμού των μέσων ενημέρωσης[semigr ]

20. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις των κρατών μελών και το Κογκρέσσο των Ηνωμένων Πολιτειών της Αμερικής.